Veltto Virtanen

**Pertti Olavi ”Veltto” Virtanen** (s. 18. toukokuuta 1951 Hämeenlinna) on suomalainen psykologi, hypnologi, rock-muusikko ja poliitikko. Virtanen toimi kansanedustajana vuosina 1995–1999 ja uudelleen vuosina 2007–2015 edustaen ensin Ekologista puoluetta (myöhemmin Kirjava ”Puolue” – Elonkehän Puolesta) ja sitten perussuomalaisia. Hän on toiminut myös läänintaiteilijana sekä Suomen kumparelasku- ja mäkihyppymaajoukkueen henkisenä valmentajana.

## Tausta
Virtanen valmistui vuonna 1979 yhteiskuntatieteiden maisteriksi Tampereen yliopistosta. Hän toimi Vaasan läänin läänintaiteilijana 1.11.1984–31.10.1990. Veltto Virtanen tuli rockmuusikkona tunnetuksi 1970- ja 1980-luvuilla toimineista yhtyeistä Virtanen (yhdessä lapsuudenystävänsä Mauri ”Moog” Konttisen kanssa), Välikausitakki, HERU ja Sammas. Välikausitakin alkuperäiskokoonpanossa oli Virtasen lisäksi Mikko Alatalo ja Harri Rinne sekä myöhemmin myös Juice Leskinen. Velttoa on kutsuttu muun muassa ”suomipunkin profeetaksi”. Hän on myös pelannut jalkapalloa FC Pollan paidassa yhdessä muun muassa Mauri ”Moog” Konttisen ja Rauli ”Rale” Koiviston kanssa. Virtanen voitti väittelyn Suomen mestaruuden 1995 ja tuli valituksi Vuoden shamaaniksi runonlaulannan SM-kisoissa 1996.

## Poliittinen ura

Virtanen osallistui presidentinvaaleihin vuonna 1994 valitsijayhdistyksen ehdokkaana vaalilauseella ”Velton kansan luonnollinen valinta”. Hän tuli vaalien ensimmäisellä kierroksella seitsemänneksi kolmen prosentin äänisaaliilla. Myöhemmin Virtanen kertoi halunneensa vain kokeilla, millaista on olla ehdokkaana presidentinvaaleissa. 

Lähinnä presidentinvaaleissa saamansa julkisuuden avulla Virtanen nousi vuoden 1995 eduskuntavaaleissa kansanedustajaksi. Hän edusti pientä Ekologista puoluetta (myöhemmin toiminut nimellä *Kirjava ”puolue” - Elonkehän puolesta* eli KiPu), jonka puheenjohtajana hän myös toimi, ja muodosti eduskunnassa oman yhden hengen eduskuntaryhmänsä. Virtasen epäsovinnainen ja populistinen esiintyminen eduskunnassa herätti runsaasti mielipiteitä puolesta ja vastaan. Jo ensimmäisessä istunnossaan hän aiheutti kohua kieltäytymällä riisumasta barettiaan istuntosalissa. Virtasen poliittisesta toiminnasta julkaistiin muun muassa skandaalinkäryinen kirja *Huijari. Veltto Virtanen & Kirjava Puolue* (Veitikka Kustannus 1999). Virallisesti hän muodosti Eduskuntaryhmä Virtasen.

Huomiota herättävää Virtasen eduskuntakaudella oli myös hänen äänestämiskäyttäytymisensä. Esimerkiksi välikysymysäänestyksissä Virtanen äänesti viidesti tyhjää, kerran oli poissa äänestyksestä ja vain kerran äänesti epäluottamuslauseen puolesta. Myös jotkin ympäristöpoliittiset linjaukset herättivät ihmetystä, edustihan Virtanen radikaalia vihreää puoluetta, vaikkakin sitoutumattomana. Kaupungin saasteiden vähentämiseen Virtanen ehdotti keinoksi muun muassa, että jalankulkijat ja pyöräilijät omaisivat enemmän pelisilmää, jottei autojen tarvitsisi körötellä punaisissa valoissa.

Virtanen yritti uudelleen eduskuntaan sekä vuonna 1999 että 2003 sekä Euroopan parlamenttiin vuonna 1999 ja saikin runsaasti ääniä, mutta ei tullut valituksi. Tampereen kaupunginvaltuustoon Virtanen tuli valituksi vuoden 2004 kunnallisvaaleissa Tampereen Sitoutumattomat -ryhmän listalta runsaalla 900 äänellä. Virtanen oli valittu kaupunginvaltuustoon ensimmäisen kerran jo neljää vuotta aiemmin, jolloin hän oli saanut yli 2&nbsp;000 ääntä.

Perussuomalaisten puheenjohtaja Timo Soini kutsui Virtasen eduskuntavaaliehdokkaaksi vuoden 2007 eduskuntavaaleihin. Virtanen nousi kansanedustajaksi Pirkanmaan vaalipiiristä sitoutumattomana perussuomalaisten listalta 4&nbsp;129 äänen turvin ja oli perussuomalaisten ääniharava Pirkanmaalla. Virtanen pyrki Euroopan parlamentin jäseneksi vuoden 2009 vaaleissa, mutta jäi valitsematta saatuaan 7&nbsp;839 ääntä. Virtanen oli jälleen perussuomalaisten ehdokkaana vuoden 2011 eduskuntavaaleissa ja tuli valituksi Pirkanmaan vaalipiiristä 6&nbsp;526 äänellä.

Huhtikuussa 2014 Virtanen sai eduskunnan puhemieheltä huomautuksen, kun hän oli eduskunnan kyselytunnilla kesken keskustan puheenjohtajan Juha Sipilän puheenvuoron heitellyt paperinsa ympäri salia ja poistunut paikalta. Virtasen mukaan kyse oli protestista puhemies Eero Heinäluomaa kohtaan. Hänen mielestään Heinäluoma oli jakanut puheenvuoroja puolueellisesti ja tiettyjä kansanedustajia suosien. Virtanen sanoi, että hän olisi halunnut ottaa kantaa lapsilisien leikkaamiseen. Puhemiesneuvosto katsoi yksimielisessä päätöksessään, ettei Virtasen esiintyminen vastannut kansanedustajalta edellytettävää vakaata ja arvokasta käytöstä. Myös perussuomalaisten ryhmänjohtaja Jari Lindström antoi Virtaselle moitteet tämän käytöksestä. 

Tampereen kaupunginvaltuustossa hän on usein poistunut kokouksesta ensimmäisen tunnin jälkeen, mikä on herättänyt ihmetystä. Syiksi Virtanen on kertonut haluavansa antaa tilaa varavaltuutetulle sekä sairastamansa mykoplasman.

Virtanen on herättänyt huomiota presidentin itsenäisyyspäivän vastaanotoilla esimerkiksi pitäessään vuodesta toiseen päässään tavaramerkikseen muodostunutta barettiaan ja olemalla noudattamatta juhlien pukukoodia. Vastoin yleistä harhaluuloa Virtasen tavaramerkiksi muodostunut päähine on baretti, ei baskeri.

## Muuta julkisuutta
Veltto Virtanen osallistui Nelosen Farmi Suomi -ohjelmaan kaudelle 2023.

Heinäkuussa 2024 Virtanen sai kymmenen päiväsakkoa huumausaineen käyttörikoksesta. Järjestyksenvalvojat olivat edellisenä vappuna havainneet Virtasen polttavan marihuanaa Tampereen raatihuoneen portailla ja kutsuneet paikalle poliisin. Virtaselle kertyi maksettavaa 430 euroa.

## Näkemykset
### Seksuaali- ja sukupuolipolitiikka
Virtanen äänesti eduskunnassa sukupuolineutraalia avioliittolakia vastaan marraskuussa 2014.

## Diskografia

### Albumit
* Virtanen: *[[HAL-00]]* (1974, CD 1993)
* Virtanen: *[[Uusi jääkausi uhkaa]]* (1975, CD 1995)
* *[[Kusessa]]* (1976, CD 2007)
* *[[Ronkpukki]]* (1978, CD 2007; kokoelma-albumi)
* Välikausitakki: *[[Välikausitakki (albumi)|Välikausitakki]]* (1978, CD 2000)
* *[[Tahdon! (Veltto Virtasen albumi)|Tahdon!]]* (1978, CD 2006)
* *[[Beibi]]* (1982, CD 2007, taustayhtyeenä Loose Prick)
* Virtanen: *[[Klassikot – Ne surkeimmat]]* (1990; kokoelma-albumi)
* Sammas: *[[Sampo-Passio]]* (1990)

### EP:t
* *[[Puskii!]]* (1978)
* *[[Uhvon paluu]]* (1999)

### Singlet
* Virtanen: *Ikiliikkuja / Clark Kent* (1974)
* Virtanen: *Lolita / 20 j.J.D.* (1974)
* Virtanen: *Rolls Royce / Lolita* (1975)
* Virtanen: *Loinen / Temppu* (1976)
* *Vapaalla Richterin asteikolla / Aina kolmanteen sukupuoleen* (1976)
* *Elämä on elämistä varten / Ronkpukki* (1977)
* *Niilo Yli-Mainio / UFO* (1978)
* *Tässä seison / Voipas!* (1978)
* *Hellsinki, Hellsinki, Hellsinki / Tässä sängyssä* (1979)
* *Anna sydämesi sulaa / Jumala ja Saatana* (1980)
* *[[Huhtamäen hölkkä]]* (promokasetti, 1990)
* Wellto & The Theraboys: *[[Voitto on Suomen!]]* (promosingle, 2007)

### Mukana levyillä
* Pojat: *[[Punk It]]* (1994) (laulaa kappaleen "Ronkpukki")
* Let's Eppelin: *Wanna Boogie?* (1996) (laulaa kappaleen "Lolita")
* Eri esittäjiä: *Sateenkaaren aikaan - Eduskunnan sooloilijat ja työttömien soraäänet* (1998) (laulaa kappaleen "Elämä on elämistä varten")
* Eri esittäjiä: *[[Manserockin legendat live 1999]]* (1999) (laulaa kappaleen "Elektroninen xtaasi")
* Eri esittäjiä: *[[Tribute to Ratsia]]* (2005) (laulaa kappaleen "Me noustiin kellareistamme" ja Raivopäät-Acen kanssa "Taidetta")
* Raivopäät feat. Friends: *[[Punkrock Jukebox 1]]* (2007) (laulaa kappaleen "En asu täällä enää")
* Raivopäät feat. Friends: *[[Punkrock Jukebox 2]]* (2008) (laulaa kappaleen "Onko Suomi vapaa maa?")
* Raivopäät feat. Friends: *[[Punkrock Jukebox 3]]* (2009) (laulaa kappaleen "Sun täytyi mennä")
* Eri esittäjiä: *[[Suomi nousuun – Arvojen puolesta asenteita vastaan]]* (2010) (laulaa kappaleet "Hottentottilaulu" ja "Ufo III – Muukalaispaniikkia Arkadianmäellä")
* Raivopäät feat. Friends: *[[Punkrock Jukebox 4]]* (2011) (laulaa kappaleen "Liity Pelastusarmeijaan")
* Raivopäät feat. Friends: *[[Punkrock Jukebox 5]]* (2012) (laulaa kappaleen "Muukalainen")
* Kouvola United feat. Olli Lindholm & Veltto Virtanen: *[[Lapset kyyneliin hukkuvan maan]]* (2012) (tulkitsee kappaleen "Säihkyvän sisar")

## Kirjat
* 
* 
* 
* 
* 
* 
* 
* 

## Katso myös
* Luettelo Veltto Virtasen kappaleista

## Lähteet

## Aiheesta muualla

* Veltto Virtasen kotisivu
* Veltto Virtasen haastattelu Istuntosali.netissä
* Veltto Virtasen diskografia
*